EASTWมั่นใจรับมือภัยแล้งอยู่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — “EASTW” เฝ้าระวังปัญหาภัยแล้ง มั่นใจแหล่งน้ำภาคตะวันออกเพียงพอต่อภาคอุตสาหกรรม ส่วน TTW ยันไม่ได้รับผลกระทบ แม่น้ำยังมีน้ำเยอะ
นายประพันธ์ อัศวอารี กรรมการผู้อำนวยการใหญ่ บริษัท จัดการและพัฒนาทรัพยากรน้ำภาคตะวันออก (EASTW) เปิดเผยว่า ปัญหาภัยแล้งขณะนี้ส่งผลกระทบต่อปริมาณน้ำในเขื่อน ทำให้ปริมาณน้ำในอ่างเก็บน้ำต่างๆ ลดลงอย่างมาก ซึ่งส่วนใหญ่กระทบพื้นที่ภาคกลาง เหนือ และอีสาน 
สำหรับแหล่งน้ำในภาคตะวันออกไม่มีปัญหา เพียงพอต่อการนำน้ำดิบไปใช้ในอุตสาหกรรม แต่อาจมีผลกระทบในส่วนพื้นที่ จ.ฉะเชิงเทราและชลบุรี 
กรรมการผู้จัดการ กล่าวว่า ปริมาณน้ำในอ่างเก็บน้ำที่ลดลงไม่ได้ส่งผลกระทบต่อบริษัทอย่างมีนัยสำคัญ หรือลดลงอยู่ในขั้นวิกฤต โดยบริษัทใช้มาตรการเฝ้าระวังอย่างต่อเนื่อง ถึงแม้ช่วงนี้เริ่มเข้าสู่ฤดูฝน แต่ยังต้องเฝ้าติดตามปริมาณน้ำในอ่างเก็บน้ำ 
“ขณะนี้น้ำในภาคตะวันออกไม่มีปัญหา จึงไม่กระทบต่อบริษัท ซึ่งกรมชลประทานยังมีแหล่งน้ำให้บริษัทตามปกติ” นายประพันธ์ กล่าว
สำหรับแผนการดำเนินธุรกิจ นายประพันธ์ กล่าวว่า คงเป้าหมายการเติบโตของรายได้ไว้ 810% ตามปริมาณความต้องการใช้น้ำในภาคอุตสาหกรรมที่ยังเติบโตต่อเนื่อง
นายสมโพธิ ศรีภูมิ กรรมการผู้จัดการ บริษัท น้ำประปาไทย (TTW) กล่าวว่า บริษัทไม่ได้รับผลกระทบจากปัญหาภัยแล้ง เพราะรับน้ำดิบมาจากแม่น้ำท่าจีน และยังมีน้ำจากแม่น้ำแม่กลองมาช่วย ซึ่งเป็นน้ำดิบที่มีคุณภาพดี 
ขณะที่ความต้องการใช้น้ำของลูกค้าก็มีมากขึ้น และขณะนี้บริษัทผลิตเต็มกำลังการผลิตแล้ว ส่วนโรงงานแห่งใหม่คาดว่าจะสร้างเสร็จและผลิตได้ประมาณกลางไตรมาส 3 ปีนี้ ทำให้ผลประกอบการปีนี้เติบโตมากกว่า 10% เหมือนที่ผ่านมา
อย่างไรก็ตาม ราคาหุ้น TTW ยังคงเคลื่อนไหวแคบๆ แม้ไตรมาสแรกมีกำไรสุทธิถึง 516 ล้านบาท ซึ่งคาดว่ารวมทั้งปีนี้น่าจะสูงกว่าที่นักวิเคราะห์ส่วนใหญ่คาดว่าบริษัทจะมีกำไรสุทธิประมาณ 1,7001,800 ล้านบาท 
“หุ้นเรานิ่ง คงเป็นเพราะนักลงทุนยังเข้าใจว่า TTW เป็นหุ้น Defensive Stock เหมือนธุรกิจผลิตไฟฟ้าขาย แต่ไม่ใช่ เราเป็น Two In One ที่มีรายได้เพิ่มขึ้นทุกวันจากการขายน้ำประปา และยังมีรายได้จากการขยายการลงทุนด้วย โดยปีที่ผ่านมาเป็นปีที่เก็บกวาดบ้าน ส่วนปีนี้เป็นปีเก็บเกี่ยวการลงทุน” นายสมโพธิ กล่าว
สำหรับโครงสร้างผู้ถือหุ้นของ TTW ในปัจจุบันมีนักลงทุนต่างชาติ สถาบันในประเทศ และนักลงทุนทั่วไปถือหุ้นในสัดส่วนใกล้เคียงกันกว่า 30%